Harmat
Budapest, 2026

© Mihalec Gábor, 2026

© Harmat Kiadó, 2026

Kérjük, hogy a szerző jogait tiszteletben tartva a könyvet ne másolja, és a mű felhasználásához kérje a kiadó engedélyét.

ISBN (epub) 978 615 123 033 6

ISBN (mobi) 978 615 123 023 7

Tartalom

Beszállókártya az újabb kalandra

1. Az előmászó

2. Csak úgy, ösztönből

3. Százévesen is fitten

4. Győztes narratíva

5. Bezzeg az én időmben!

6. Küldetéstudattal élni

7. Értékhierarchia

8. Búcsú a normálistól

9. Ez csak turbulencia

10. Ne érj hozzám, csak távolról szeress!

11. Olyan vagy nekem, mint a sportkocsi szárnya

12. Sajtban a lyukat

13. Tisztelet és méltóság

14. Egy kézzel tapsolni

15. „Jó utat, kevés hülyét!”

16. Miért olyan nehéz változtatni?

17. Elég az erőszakból!

18. Mintha a mesterséges intelligenciával társalognék

19. Korrektor vagy marketinges?

20. A titok, amit minden férfi tudni akar

21. Emojik a műszerfalon

22. Senki kedvéért sem fogok megváltozni!

23. A magány ellenszere

24. Applikáció vagy operációs rendszer?

25. Ikigai – neked van ilyen?

26. Ha eddig jó volt, most miért zavar?

27. A bizalom körbejár

28. Te miért teszed a jót?

29. Pista bácsi és a bonszai

30. „A negyvenes nők csúnyák!”

31. Nekem mindennap van orgazmusom – csak nélküled

32. Szokások – életünk felszín alatti irányítói

33. Randizni esküvő után? Minek?

34. Nyitottság valami teljesen újra

35. Az autómért harapok!

36. Ami a vécéülőkés viták mögött van

37. Hogyan készüljünk az üres fészekre?

38. Határvédelem másként

39. Félek. Én is.

40. Nem tetszik a szolgáltatás? Válts csomagot!

41. Tudod még, melyik a valódi arcod?

42. Az úti célod legyen Zakynthos

43. Szerelem elvitelre

44. Ítélkezés helyett kíváncsiság

45. Végül is egy család vagyunk

46. Mintha patikában laknék

47. Értékek újratöltve

48. Mitől nyugodnál most meg?

49. Szégyentől a szeméremig

50. A szerelem algoritmusa

51. Neked mi a szuperképességed?

52. „Szükségünk van pozitív történetekre!”

Az utazás véget ért. Vagy csak most kezdődik igazán?

Beszállókártya az újabb kalandra

Kevés embernek adatik meg, hogy a szenvedélye egybefonódjon a munkájával. Én a szerencsések közé tartozom. Egyik legnagyobb szenvedélyem az utazás. Megismerni idegen kultúrákat, hallani más nyelveket, teljesen új ízeket kóstolni, olyan növények között sétálni, amelyek eltérnek az itthoniaktól, új állatfajokkal találkozni… mindez hihetetlenül feltölt és inspirál. Felnőttként sok olyan helyen járhattam, amelyről gyerekkoromban csak útifilmet vagy képeskönyvet láttam.

Ezeknek a helyszíneknek egy jelentős részét a munkámmal kapcsolatban látogathattam meg. Párterapeutaként rendszeresen veszek részt képzéseken és konferenciákon a világ különböző pontjain, emellett (amióta angol nyelven is megjelennek a könyveim) sok meghívást kapok előadásokra és házasságerősítő hétvégékre más országokba Európán belül és túl. Szeretek elvegyülni, belelátni az emberek belső világába, a kapcsolataik dinamikájába, és bátran kimondhatom: noha eltérő nyelveket beszélünk, más ízű ételeket eszünk, és különbözik a bőrszínünk tónusa vagy a szemünk állása, mégis mindannyian egy nagy család tagjai vagyunk, ugyanazon a nyelven nevetünk, sírunk és szeretünk.

Ezek az érzések és gondolatok ihlették a Pár-percek újabb kötetét. Ezúttal is összegyűjtöttem 52 történetet, amely segít párként közelebb kerülnötök egymáshoz. Tegyétek a heti randirutinotok részévé, hogy mély beszélgetésekre ösztönözzön benneteket, és a kérdések megválaszolásával jobban megismerjétek önmagatokat és egymást. A történetek jelentős részét úgy válogattam össze, hogy közben magammal vihesselek titeket egy izgalmas, világ körüli utazásra Fokvárostól Tokión és Washingtonon át Torontóig. Miközben bejárjuk a világot, megnézzük, mit tanulhatunk az ott élő emberektől, mit érdemes beépítenünk a mindennapjainkba.

Ha ismeritek az első kötetet, akkor tudjátok, hogy a könyv legnagyobb értékét azok a beszélgetések jelentik, amelyeket a hatására folytattok egymással. Ezt segítik az egyes részek végén megfogalmazott kérdések. Ha minden erőforrást ki akartok használni, akkor ne ugorjátok át ezeket – egymás mélyebb megismerésének valódi kincsesbányái lesznek a kapcsolatotokban.

Végül egy szó a férfiakhoz! Nagyra értékelem, hogy a párotokkal együtt ti is belevágtok ebbe a kalandba. Kutató emberként tudom, hogy Magyarországon (ahogy más országokban is) a kapcsolatok nagy részét a nők viszik a hátukon. Minden statisztikai felmérésben a kapcsolati kérdéseket megválaszolók 85 százaléka nő, és csak 15 százaléka férfi. Ugyanakkor a kapcsolat elakadását ti is érzitek, és a sikerért ti is nagyon sokat tehettek. Éppen ezért igyekeztem a mondanivalómat olyan rövid részekre tagolni, hogy azok számotokra se lépjék át a befogadhatóság határát.

Kalandra fel! Jó utazást kívánok!

Barátsággal útitársatok:

Dr. Mihalec Gábor

1Az előmászó

Egy kedves olvasóm írta a következő sorokat: „A Pár-percek című kötetet nagyon inspirálónak találom. Azt kell mondanom, hogy néhány röpke hét alatt szinte mindennapos téma lettél a beszélgetéseinkben – gyakorlatilag összekötő kapocs egy olyan házasságban, ahol a kommunikáció nehezen működik. Olyan, mint egy előmászó, aki biztosító pontok kiépítésével segít a hegymászóknak, hogy megakadályozzon egy zuhanást, ami halállal (ez esetben a házasság felbomlásával) is végződhet.”

Mondanom sem kell, mennyire jólesnek az ilyen visszajelzések. Ugyanakkor kicsit el is mosolyodtam, hogy pont egy hegymászóhoz hasonlított. Engem – egy hegymászóhoz! Aki ismer, tudja rólam, hogy szörnyű tériszonyom van. Semmi sem áll távolabb tőlem, mint a hegymászás, az meg pláne, hogy én másszak mások előtt, hogy még az ő életükért is én feleljek. Még mit nem…

Aztán kiderült, hogy mégsem életszerűtlen az ötlet. Részt vettem az inka dzsungeltúrán Peruban. Ez egy embert próbáló kihívás, amely több etapból áll. Az első napon közel ötven kilométert tettünk meg kerékpárral, miközben fenséges kondorkeselyűk köröztek felettünk a magasban. Egy kis hegyi faluhoz érve raftinggal mentünk tovább az inka dzsungel szélén található éjjeli szálláshelyünkre. Másnap következett egy tizenhét kilométeres gyalogtúra a dzsungelen át. Papagájok rikácsolása kísért minket, miközben a kávé- és kakaócserjékkel szegélyezett ösvényen haladtunk.

Aztán jött a legrettegettebb rész: a hegy oldalán egy keskeny csapáson kellett végigmennünk. Az út egyre keskenyebb lett, a hegy pedig egyre meredekebb. Végül az alig harminc centi széles ösvényen raktam egyik lábamat a másik után, miközben mellettem balról ijesztő, százméteres szakadék tátongott. Egyre jobban izzadtam, a szívem majd kiugrott a helyéről. Görcsösen kapaszkodtam a jobb oldali sziklafalból kilógó száraz faágba, és a lábam nem akart továbbvinni. Mindenem remegett.

Costa, az idegenvezetőnk meglátta a küzdelmemet, akrobatikus mozdulatokkal kikerülte az előttem haladókat, majd elém állt, megfogta a kezem, és azt mondta: „Pontosan tudom, mit érzel. Én is tériszonyos vagyok. Az első útjaimon rettegtem ettől a szakasztól, de nem tehettem mást, tovább kellett mennem, mert a családom megélhetése függött tőle. Ha én le tudtam győzni, akkor neked is sikerülni fog. Minden lépésnél veled leszek. Ne nézz le, ne foglalkozz semmivel, csak figyelj a hangomra, és gyere utánam. Együtt végigcsináljuk.”

Azt tettem, amit mondott. Egyik lépés a másik után. Bíztam benne, mert hiteles volt. Ismerte a félelmet, amit átéltem, és tudta, hogyan kell legyőzni. A segítségével átjutottam a rettegett útszakaszon, és folytathattam a – most már nyugodtabb – túrát az éjjeli dzsungeltábor-szálláshely felé. Innen másnap további tizenöt kilométer gyalogtúra következett, ennek nagyobb része már sík terepen, kolibrik és avokádófák között, majd a negyedik nap hajnalán elénk tárult a varázslatos Machu Picchu.

Ha megengeded, most én leszek a te Costád. Nem vagyok jobb, mint te. Nem szorongatom a bölcsek kövét. Jó eséllyel én is jártam ott, ahol te vagy most, vagy dolgoztam együtt valakivel, aki nagyon hasonlót élt át. Nem úgy írom ezt a könyvet, mint aki minden kapcsolati kihívás felett áll, és kívülről szemléli mások küzdelmeit. Én is férj vagyok, apa, egyúttal a szüleim gyermeke és a testvéreim bátyja. A saját bőrömön tapasztalom a családi kapcsolatok összetett dinamikáit, de elmondhatom: boldog, kiegyensúlyozott házasságban élek, és megelégedéssel nézem a gyerekeim párkapcsolatainak virágzását is (a fiam már házasságban él csodálatos mongol feleségével). Emellett pedig párok ezreinek segítettem itthon és szerte a világon megoldani a kapcsolati problémáit, feldolgozni traumatikus kapcsolati sérüléseket, vagy egyszerűen csak felkészülni egy jó házasságra.

Persze lehet, hogy semmilyen kihívás nem vesz éppen körül, csak egy könnyed, mégis önismeretre hívó olvasmányra vágysz. Bármi motivált is, hogy elkezdd olvasni ezt a könyvet, azt mondom neked, amit nekem is mondott az én előmászóm: „Együtt végigcsináljuk!”

Van pár perced? Kapcsolódj!

•Mi a legnagyobb félelmed a családi kapcsolataidat illetően?

•Milyen változást remélsz ettől a könyvtől?

•Milyen a te személyes Machu Picchud? Milyennek szeretnéd látni a házasságodat és a családodat a közös utazásunk végén?

2Csak úgy, ösztönből

Úgy fél éve jártam már gitárórára, amikor a tanárom, Ádám azt mondta: „Az akkordok szépen mennek már, most kezdjünk el skálázni. A skálák lesznek később a szólók alapjai.” Megmutatott néhány skálát, begyakoroltam, majd újabb lépés következett. Egy hangszeres alapot elindítva arra kért, kapcsoljam ki a gondolataimat, és a megtanult skálák alapján kezdjek el érzésből, ösztönből játszani. Kissé értetlenül néztem rá, de aztán engedtem a felhívásnak, és a gondolkodásomat kikapcsolva elkezdtem csak úgy érzésből játszani. Az ujjaim maguktól, minden felsőbb kontroll nélkül vándoroltak bundról bundra, húrról húrra.

Tényleg mindent beleadtam, de a tanárom úgy fél perc múlva megállított. Mindig nagyon udvarias és kedves volt velem, ezért sosem mondta volna azt, hogy értékelhetetlen volt a teljesítményem, valahogy mégis azt éreztem, hogy egészen mást várt. A kudarcba fulladt próbálkozásom után megkértem, mutassa meg, milyen, amikor ő ösztönből játszik. Átvette a hangszeremet, és ugyanarra az alapra elkezdte játszani a megtanult skálák hangjait különböző variációkban (azóta tudom, hogy a hangszerrel semmi baj nincs, csak nem a megfelelő kézben volt). A lélegzetem is elállt attól, amit hallottam. Egy csodálatos kiskoncertnek lehettem tanúja, amelyet bármely színpadon elő lehetett volna adni sok-sok ember előtt.

Azon a napon megértettem valamit. Amikor Nagy Ádám (igen, a Roy és Ádám trió Ádámja) érzésből és ösztönből játszik, amögött ott van negyven év gyakorlás és sok ezer fellépés. Az a teljesítmény nem annak a pillanatnak, hanem a rengeteg korábban belefektetett munkának a gyümölcse. Amikor én játszom érzésből és ösztönből, az egy alap nélkül összedobott próbálkozás, amely abban a pillanatban jön létre, minden előzmény nélkül. Ennyi a különbség: az én játékomból csak az a negyven év gyakorlás és néhány ezer fellépés hiányzik. A hangszer ugyanaz.

A legtöbb ember azt éli át a párkapcsolatában, amit én gitározáskor. A gondolkodását kikapcsolva átengedi a vezetést az érzelmeinek és az ösztöneinek, az eredmény pedig egyáltalán nem az lesz, mint amit szeretett volna. Sokan meg is fogalmazzák: „Ha már a szerelemhez is tudatosság kell, akkor megette a csuda az egészet!” Pedig szükség van rá! Sok gyakorlás és sikeres éles bevetés után lazíthatunk a kontrollon, de az érzelmeinknek kezdetben több vezetésre, felső irányításra van szükségük. Az érzéseink sokszor tévútra vinnének, mert nincs fogalmuk jóról és rosszról, nem képesek felmérni a tettek hosszú távú következményeit, csak azt nézik, mi a kellemes. Pedig olykor ahelyett, ami jólesne, azt kell választanunk, ami a helyes. Például egy vitában talán könnyebb lenne emelt hangerővel hangoztatni a magunk igazát, de a helyes az, ha higgadtak maradunk, és meghallgatjuk a másikat.

Van pár perced? Kapcsolódj!

Az alábbi helyzeteket gondold végig aszerint, hogy mi lenne a kellemes, és mi lenne a helyes reakció. Fogalmazd meg mindkettőt!

•A párod megette az utolsó szelet süteményt, pedig nagyon fented rá a fogad.

•Nagyon szerettél volna a pároddal este megnézni egy filmet, de ő túl fáradt volt hozzá, és lefeküdt aludni.

•Születésnapod van. Arra számítasz, hogy a párod otthon meglepetéssel vár, de amikor belépsz, azt látod, hogy számára ez is csak egy ugyanolyan nap, mint a többi.

3Százévesen is fitten

Peking központi parkja igazi csemege annak a látogatónak, aki nemcsak a látványosságokra és az étlapokra kíváncsi, hanem – amennyire a nyelvi akadályok engedik – szeret elvegyülni a helyiek között is, és az eredeti „Made in China” szuvenírek mellett mély benyomások, kapcsolódások emlékét is haza szeretné vinni. Én is épp ilyen vagyok. Vasárnap délelőtt mentünk ki a parkba, nem is sejtve, mennyi kapcsolódás vár majd ránk.

A park a túlzsúfolt megaváros lakóinak „hátsó kertje”, ahová kijárnak napozni, grillezni, sportolni, játszani, énekelni és sok más közösségépítő tevékenységet végezni. Végig a parkon emberek csoportjai váltották egymást. A bejárathoz közel idősebb hölgyek tökéletes összhangban hajtották végre a Tai Chi ősi mozdulatsorait, mint egy jól koreografált közösségi táncot.

Ahogy a „tánc” szó eszembe jutott, már meg is láttam a következő csoportot, amely szintén ősz hajú férfiakból és nőkből állt. A harmincöt-negyven fős társasággal szemben egy idős hölgy állt, mellette egy nagy hangszóró, amelyből a telefonjáról szólt a zene. A hölgy a korát meghazudtoló, energikus mozdulatokkal mutatta a többieknek a lépéseket, ők pedig lelkesen utánozták.

Utánuk a fiatalok következtek: nyolc-tíz fős csoportokban játszották a nemzeti szabadidős játékukat, amelyet leginkább a mi focinkhoz lehetne hasonlítani. Csakhogy ők nem labdával játsszák, hanem sörösüvegkupakokból és tollakból barkácsolt furcsa repülő szerkezetekkel. A cél a „labda” levegőben tartása, amit a körben álló játékosok hihetetlen, akrobatikus mozdulatokkal érnek el, jobbára a lábukkal. Élvezetes volt nézni, milyen ügyesen kezelték a játékszerüket. Egyikük, amint meglátott bennünket, kilépett a körből, és eladásra kínálta a saját készítésű eszközét. Persze hogy mindannyian vettünk belőle. Csakhogy itthon nem ment olyan ügyesen, mint ott nekik, így aztán sikerélmény híján gyorsan a szekrény mélyén landolt a tárgy.

A következő csoport középkorú férfiakból és nőkből állt, akik kórust alkotva énekeltek. Elöl állt a karmester, aki profin vezette az énekkart. Megálltunk hallgatni őket, amit a karmester segítője észre is vett, és mindjárt a kezünkbe nyomott egy-egy kottát (kínai írásjelekkel), invitálva minket a közös éneklésre. Némi gondolkodás után úgy döntöttünk, mindenki jobban jár, ha mi nem csatlakozunk a kórushoz.

Ekkor jött a legnagyobb meglepetés. A parkot középen átszelő út egy íves kapun vezetett át, a boltív alatt pedig egy nagyon idős bácsi állt. Hosszú ruhát viselt, kis sapkát, amely alól kilógott jól ápolt, hosszú, hófehér haja, arcát pedig szintén fehér, a mellkasáig lelógó szakáll díszítette. Amolyan kung-fu filmbéli Wung-mester. Az a fajta szereplő, akinek a bölcs mondását felidézve a film főhőse, amikor már majdnem leteperik a döntő ütközetben, felülkerekedik, majd fölényes győzelmet arat… Nem tudom, hány éves lehetett a bácsi, de ránézésre még a százat is meg mertem volna kockáztatni. Lenyűgözött a megjelenése, a kisugárzása. Egyszerre volt bizalmat ébresztő és tiszteletet parancsoló. Egyszerre volt az a nagypapa, akit mindenki szeretne magának, és egyszerre éreztem azt, hogy a pillantásától is haptákba kell vágnom magam.

Amikor találkozott a tekintetünk, megkérdeztem (persze mutogatva), hogy nem bánná-e, ha lefotóznám. A bácsi azonnal bólintott. Amikor előkaptam a kamerámat, ő intett, hogy még várjak egy pillanatot. Ezután könnyedén felemelte a jobb lábát a feje fölé, és a falnak támasztotta. A két láb így tökéletesen egyenes vonalat formált. A bácsi intett, hogy most már jöhet a fotó. Mindannyian elámultunk a látványtól.

Sokáig hordoztam magamban ezt a képet, nemcsak azért, mert megörökítettem, hanem azért is, mert kontrasztként sokszor eszembe jut, amikor különböző betegségekben szenvedő fiatal férfiakkal és nőkkel találkozom. Tudom, nem lehet mindent az életmódra fogni, de igenis hiszek abban, hogy amit megtehetünk az egészségünk védelmében, azt erkölcsi kötelességünk megtenni. Önmagunkért, a társunkért és a gyerekeinkért is. Összeszorul a szívem, amikor ötvenes férfiról hallok, aki annyira túlhajtja magát a munkájában, hogy csak egy szívleállás tudja megállítani az önrombolás útján. Vagy amikor velem egyidős hölgy ismerősömről olvasom a Facebookon, hogy a második stroke-jából lábadozik.

Tudom, hozzám hasonlóan te is holnaptól elkezded a diétát, és bérletet váltasz a konditerembe. Újragondolod az étkezésedet, és szakítasz az alkohollal (ez utóbbit sikerrel abszolváltam tizennyolc éves koromban). De mi lenne, ha a holnap végre ma lenne?

Hogyan kezdd el? Ne csak azokat nézd, akik rosszabbul állnak, mint te, hanem keress pozitív példákat. Akik hozzád hasonló korúak vagy idősebbek, de fitten, egészségesen, tudatosan élnek. Ha nekik és ennek a százéves bácsinak sikerül, akkor neked is sikerülhet. A társad megérdemel egy egészséges, szép férjet/feleséget, a gyerekeid pedig egy tettre kész anyát/apát, aki az unokáival is tud majd focizni a kertben, vagy ugrálni a trambulinban.

Van pár perced? Kapcsolódj!

•Milyen kifogásaid vannak, amiért nem változtatsz ma az életmódodon?

•Sorolj fel annyi ellenérvet a kifogásaiddal szemben, ahányat csak tudsz!

•Kik a példaképeid az egészséges életmódban, és mit tanulhatsz tőlük?

•Hogyan változtatná meg a házasságodat és a családi életedet, ha jobban figyelnétek az egészségetekre?

Kiadja a Harmat Kiadó

1113 Budapest, Karolina út 62.

Telefon: (1) 466-9896, (1) 386-0865

E-mail: harmat@harmat.hu

Internet: www.harmat.hu

Az 1795-ben alapított Magyar Könyvkiadók és Könyvterjesztők Egyesülésének tagja.

Felelős kiadó: Herjeczki Kornél

Felelős szerkesztő: Zombory Katalin

Műszaki vezető: Bernhardt Péter

Borítóterv: Tabák Miklós

Tördelő: Lente István

Elektronikus változat: Rozbora Bence

Felhasznált betűtípusok

Noto Sans Symbols 2 – SIL Open Font License

Source Serif 4 – SIL Open Font License

Ubuntu – Ubuntu Font License